Alvan & Ahez

Alvan & Ahez er et fransk musikkprosjekt fra Bretagne. Det består av elektromusikeren Alvan (Alexis Morvan-Rosius) og folk-vokaltrioen Ahez (Marine Lavigne, Sterenn Diridollou og Sterenn Le Guillou). Alvan & Ahez representerte Frankrike i Eurovision Song Contest 2022 med den bretonsk-språklige låten «Fulenn».

Bakgrunn 
Gruppen ble etablert i 2021, men både Ahez og Alvan har drevet med musikk og sang i en årrekke før dette.

Ahez 
Vokaltrioen Ahez består av Marine Lavigne, Sterenn Diridollou og Sterenn Le Guillou, som alle møttes på en bretonsk-språklig videregående skole i Carhaix-Plouguer. De tre sangerne fullførte skolegangen i språklig fordypning og dannet vokalgruppen Ahez, der de fremførte musikk og sanger på bretonsk. Gruppenavnet er hentet fra den bretonske mytologiske skikkelsen Ahez (fransk: Ahès), som i bretonsk kultur omtales som både en gudinne og en heks. Ahez skriver sanger på bretonsk, og tekstene handler om moderne historier blandet med historiske myter og skikkelser fra Bretagne.

Gruppen har hatt en rekke opptredener med tradisjonell bretonsk musikk og dans, blant annet på tradisjonelle bretonske folkemusikkfestivaler, kalt Fest-noz. De har også opptrådt på Festival Interceltique de Lorient og Celtic Connections i Glasgow.

Alvan 
Alexis Morvan-Rosius (født 17. mars 1993) er en fransk elektromusiker fra Rennes i Bretagne. Han opptrer under artistnavnet «Alvan», som er en sammentrekning av Alexis Morvan. Han begynte å lage musikk i 2011, og fire år etter bestemte han seg for å avslutte jobben i helsevesenet og i stedet satse for fullt på musikken. De påfølgende årene ga han ut en rekke singler og remikser, og i 2016 vant han BPM Contest, en konkurranse for ferske og kommende artister. Dette ga ham en platekontrakt med Elektra Records France. Han har siden spilt på en trekke festivaler, blant andre Rencontres Trans Musicales i 2021, og han har varmet opp for artister som Ofenbach og Petit Biscuit.

Samarbeid og Eurovision Song Contest 
Sent i 2021 møttes Alvan og Marine Lavigne fra Ahez på en bar på Place Sainte-Anne i Rennes. Lavigne fortalte om gruppens keltisk-bretanske musikkprosjekt. Alvan, som ikke selv snakker bretonsk, hadde selv gått med en lignende idé og hadde flere demoer og musikkproduksjoner liggende. De fire musikerne startet et samarbeid og produserte blant annet låten «Fulenn» (gnist) som de sendte inn til det franske uttaket til Eurovision Song Contest.

Tv-kanalen France 2 plukket ut låten til å delta i sangkonkurransen Eurovision France, c'est vous qui décidez! (norsk: Eurovision Frankrike, det er du som avgjør!). Vinneren av konkurransen får representere Frankrike i Eurovision Song Contest. I finalen lørdag 5. mars 2022 vant Alvan & Ahez konkurransen etter å ha fått flest poeng fra både jury og tv-seere. De fikk dermed representere Frankrike i finalen av Eurovision Song Contest 2022 i Torino i Italia lørdag 14. mai. I finalen endte låten nest sist av 25 deltakere.

Dette var andre gang, og første gang siden 1996, at Frankrike deltok i konkurransen med et bidrag på bretonsk.

Referanser 

Fransk musikk
Franske musikere
Franske musikkgrupper
Deltakere i Eurovision Song Contest 2022